Source: http://www.kaypahoito.fi/web/kh/suositukset/suositus?id=nix00984&suositusid=hoi50061
Timestamp: 2018-01-21 10:14:21+00:00
Document Index: 21040002

Matched Legal Cases: ['HD ', 'HD ', 'kko ', 'kko ', 'HD ', 'HD ', 'HD ', 'kko ', 'kko ', 'kko ', 'kko ', 'HD ', 'HD ', 'HD ']

ADHD Rating Scale IV -kyselylomakkeen käyttäminen
ADHD-RS-IV-kysely on diagnostiseen oirekartoitukseen tarkoitettu kysely, jossa lapsen käyttäytymistä koskevat 18 väittämää perustuvat DSM-IV-tautiluokituksen mukaisiin oirekriteereihin «DuPaul G, Power T, Anastopoulos A, Reid R. ADHD Rating Scale-IV: Checklists, norms, and clinical interpretation. New York, NY, US: Guilford Press, 1998»1. Oirekriteerit ovat samat myös uudessa DSM-5-luokituksessa.
Kyselylomakkeesta on alkuperäisversiossa olemassa rinnakkaiset identtiset versiot vanhemmille ja opettajalle. Kunkin väittämän sopivuutta lapsen tai nuoren käyttäytymiseen arvioidaan neliportaisella asteikolla: harvoin tai ei koskaan (0), joskus (1), usein (2), hyvin usein (3). Tarkkaavuus- ja yliaktiivisuus-impulsiivisuus-kysymykset ovat kyselyssä vuorotellen. Käyttäytymistä arvioidaan viimeisten 6 kuukauden perusteella.
Kyselyssä on 2 osa-asteikkoa: tarkkaamattomuusasteikko, jonka muodostavat järjestysnumeroltaan parittomat väittämät ja yliaktiivisuus-impulsiivisuusasteikko, jonka puolestaan muodostavat järjestysnumeroltaan parilliset väittämät.
Kyselystä lasketaan kokonaispistemäärä, jonka maksimi on 54. Lisäksi voidaan laskea pisteet erikseen molempien osa-asteikkojen osalta (maksimi 27 pistettä). Raakapisteet muutetaan persentiileiksi erillisen taulukon avulla.
ADHD:n diagnoosi on todennäköinen, jos pisteet ylittävät 93 persentiilin rajan (ks. taulukot «Pisteytystaulukko tytöille (Huom! Ei validoitu Suomessa) »1 ja «Pisteytystaulukko pojille (Huom! Ei validoitu Suomessa) »2).
ADHD ei ole todennäköinen, jos pisteet jäävät alle 85 persentiilin rajan.
Kliinisessä käytössä arvioidaan yleensä sitä, esiintyykö diagnoosikriteerien mukaisesti tarkkaamattomuus- ja yliaktiivisuus/impulsiivisuusoireita. Esimerkiksi arvioitaessa hoidon tehoa voidaan seurata pistemäärien muutosta.
Kyselyssä ei ole otettu huomioon ikää tai sukupuolta, mutta ne voi olla hyvä ottaa huomioon pistemäärän merkitystä arvioitaessa.
Iän myötä yliaktiivisuus-impulsiivisuuspisteet alenevat «Döpfner M, Steinhausen HC, Coghill D ym. Cross-cultural reliability and validity of ADHD assessed by the ADHD Rating Scale in a pan-European study. Eur Child Adolesc Psychiatry 2006;15 Suppl 1:I46-55 »2.
Pojilla esiintyy enemmän sekä yliaktiivisuus-impulsiivisuus- että tarkkaavuusoireita kuin tytöillä sekä erillisillä asteikoilla että kokonaispisteasteikolla arvioitaessa.
Sovellettaessa samaa katkaisupistemäärää molemmilla sukupuolilla ei tyttöjen oireilua välttämättä tunnista oikein. Toisaalta käytettäessä raja-arvoja, jotka on laskettu vain tyttöjen aineistosta, katkaisuraja muodostuu niin alhaiseksi, että se on ristiriidassa diagnoosikriteerien vaatimusten kanssa «Jämsä S, Klenberg L, Lahti-Nuuttila P, Hokkanen L. ADHD:n oireiden arviointi opettajan täyttämän kyselylomakkeen avulla. Psykologia 2015;50:324-41»3.
Suomalaisessa aineistossa opettajien arvioimana parhaiten ADHD-diagnoosin saaneita erotteleva katkaisupisteraja kokonaispisteissä oli pojilla 16,5 ja tytöillä 8,5 «Jämsä S, Klenberg L, Lahti-Nuuttila P, Hokkanen L. ADHD:n oireiden arviointi opettajan täyttämän kyselylomakkeen avulla. Psykologia 2015;50:324-41»3.
Taulukko 1. Pisteytystaulukko tytöille (Huom! Ei validoitu Suomessa)
Oirepisteet ikäryhmittäin
T 5–7
T 8–10
T 11–13
T 14–18
YI 5–7
YI 8–10
YI 11–13
YI 14–18
YHT 5–7
YHT 8–10
YHT 11–13
YHT 14–18
93 12 12 13 12 13 9 9 10 24 20 20 22
85 8 8 10 9 9 7 6 6 18 14 16 14
Lukuohje-esimerkit:
T 5–7 = tarkkaamattomuusoirepistemäärä 5–7-vuotiailla
YI 5–7 = yliaktiivisuus-impulsiivisuuspistemäärä 5–7-vuotiailla
YHT pisteet = yhteensä 5–7-vuotiailla
Taulukko 2. Pisteytystaulukko pojille (Huom! Ei validoitu Suomessa)
93 15 15 18 11 17 15 16 11 30 27 34 27
85 11 12 14 11 12 10 10 8 22 22 23 19
ADHD-RS-oirekysely «»1
DuPaul G, Power T, Anastopoulos A, Reid R. ADHD Rating Scale-IV: Checklists, norms, and clinical interpretation. New York, NY, US: Guilford Press, 1998
Döpfner M, Steinhausen HC, Coghill D ym. Cross-cultural reliability and validity of ADHD assessed by the ADHD Rating Scale in a pan-European study. Eur Child Adolesc Psychiatry 2006;15 Suppl 1:I46-55 «PMID: 17177016»PubMed
Artikkelin tunnus: nix00984 ( 000.000)